Pɛl 20
1
Kɔaŋ ɛ gua̱n rɔlä, yɔ̱ɔ̱ŋɛ naath,
kä ram mi wä rɔ jak kä yɔ̱ŋ
kɛ kɔaŋ ɛ dɔ̱a̱r.
2
Kä gak kua̱r ce̱tdɛ kɛ bur luɔny,
kä ram mi wä jɛ jak kä gak
cɛ tëkdɛ lo̱k.
3
Ɛ luth kä raan ɛn ɣöö
bɛ nɔ̱a̱n kɛ gak,
duundɛ ɣöö dɔa̱a̱r diaal
mal kɛ gaak.
4
/Ci ram mi duaal pur kɛ ruel,
la guicɛ kɛ gua̱a̱th ŋër bɛɛl
kä thilɛ mi jekɛ.
5
Cär ran nɔ̱a̱nkɛ ce̱tnikɛ pi̱ jiɛw,
la ram mi ŋäc ŋɔak kɛ
a no̱o̱ŋ raar.
6
Ŋuan ni nɛy tin latkɛ
ŋa̱thdiɛn kɛ rɔ,
kä dɔ̱ŋ dëë jek ni ram kɛl.
7
La tëk ni gua̱n cuŋni
a thil bɛ̈ɛ̈l,
puɔ̱th akɛ gaatkɛ kɔɔrɛ.
8
Mi ci kuäär nyuur kɔam
kuäärä luɔ̱k
la ŋicɛ dueer diaal.
9
Ɛŋa dëë wee i̱, “Ɣän gɔaa lɔcdä,
thilɛ ɣä duer”?
10
Theem ni kacä lo̱k
Kuoth Nhial kɛ.
11
A cäŋɛ ni gaat ŋa̱ckɛ jɛ
kɛ lätkɛ,
mi kɛ lät ti gɔw kä kɛ cuŋ.
12
Kä waŋ mi gui̱c kɛnɛ
ji̱th mi li̱ŋ,
ci Kuoth Nhial kɛ la̱t
kɛn da̱ŋ rɛw.
13
/Cu nhɔk ni ni̱en bia̱ can,
a lät ni ji̱n ɛlɔ̱ŋ bi tekɛ
mi̱th ti ŋuan.
14
Kä la ram mi kɔk duɔ̱ɔ̱r
a wee i̱, “/Cɛ gɔaa, /cɛ gɔaa.”
kä mi cɛ wä kɛ kɔrɛ
bɛ rɔ wä liak.
15
Ruac pɛlä lenyɛ da̱a̱p kɛnɛ pääm
ti ŋuan kä di̱t kökdiɛn.
16
Mi ci raan riɛk jurä ka̱n
ala duŋdɛ,
käni bi̱i̱dɛ kiɛ a jɛ yor
pekdɛ piny.
17
Mi̱eth mi jëkɛ kɛ duɔ̱ɔ̱p kacä,
comɛ
kä kɛ kɔrɛ bɛ ce̱tkɛ mi
te ni tuäk thokdɛ.
18
Thiec ruac bi ca̱a̱p kulɛ la̱t,
wër ko̱o̱r kɛ pɛl mi ci la̱th.
19
La gua̱n luɔm mi ca gok a lat,
kɛ kui̱c ɛmɔ /cu rɔ thieek
kɛ gua̱n ruac mi di̱i̱t.
20
Kä mi ci raan gua̱n kɛnɛ
man kuëth,
bɛ li̱w ce̱tkɛ lɛmbär rɛy muɔ̱th.
21
Mi ci ria̱ŋ mal jek kɛ pɛ̈th,
la thilɛ kɛ puɔ̱th kɛ jɔak.
22
Kä /cu wee i̱,
“Ɣän bä ji̱ cuɔ̱l duer ɛmɛ.”
Lipni Kuoth Nhial bɛ ji̱ luäk.
23
Kä theemni kacä lo̱k
Kuoth Nhial kɛ.
24
Dup kɔn diaal lätkɛ
Kuoth Nhial,
kä dee raan dupkɛ kulɛ ŋa̱c
kä rɔa i̱di?
25
Ɛ duer ɛn ɣöö bi duɔ̱ɔ̱r lar i̱,
“Rɛl gɔɔydɛ rɔ,”
kä kɛ kɔrɛ biɛ wä car
ɛn ɣöö ɛ muc Kuɔth.
26
Kuäär mi pɛl ŋicɛ
gua̱n dui̱rä,
kä läthɛ riɛk ni wi̱i̱dɛ.
27
Kä yiëë ran ɛ lɛmbär Kuɔth,
go̱o̱rɛ lɔc ran ni kɛɛliw.
28
Kä nhök kɛnɛ ŋa̱th ka̱nkɛ kuäär,
kä kapkɛ kɔm kuäärädɛ
nhial ɛ cuŋ.
29
Kä buɔ̱m ŋuɛ̈tni ɛ guëthdiɛn,
kä buay wec dɔŋni
ɛ wuɔ̱tdiɛn.
30
Ti bɛ̈c bɛ̈ɛ̈c kɛ tha̱a̱ŋ gua̱thni
wuɔckɛ jiäk.
Kä ɣɔ̱ɔ̱ni lakɛ rɛy ran.
